ระเบียบคณะกรรมการกำกับกิจการพลังงาน ว่าด้วยการจัดหาไฟฟ้าจากผู้ผลิตไฟฟ้าเอกชนรายใหญ่ พ.ศ. 2555
ระเบียบคณะกรรมการกำกับกิจการพลังงาน
ระเบียบคณะกรรมการกำกับกิจการพลังงาน
ว่าด้วยการจัดหาไฟฟ้าจากผู้ผลิตไฟฟ้าเอกชนรายใหญ่
พ.ศ. ๒๕๕๕[๑]
 

อาศัยอำนาจตามความในมาตรา ๑๑ (๔)
แห่งพระราชบัญญัติการประกอบกิจการพลังงาน พ.ศ. ๒๕๕๐
คณะกรรมการกำกับกิจการพลังงานออกระเบียบไว้ ดังต่อไปนี้

ข้อ ๑ ระเบียบนี้เรียกว่า
ระเบียบคณะกรรมการกำกับกิจการพลังงาน
ว่าด้วยการจัดหาไฟฟ้าจากผู้ผลิตไฟฟ้าเอกชนรายใหญ่ พ.ศ. ๒๕๕๕

ข้อ ๒ ระเบียบนี้ให้ใช้บังคับตั้งแต่วันถัดจากวันที่ประกาศเป็นต้นไป

ข้อ ๓ ในระเบียบนี้
คณะกรรมการ หมายความว่า
คณะกรรมการกำกับกิจการพลังงาน
ผู้ผลิตไฟฟ้าเอกชนรายใหญ่ (Independent Power Producer - IPP) หมายความว่า
ผู้ผลิตไฟฟ้าเอกชนที่มีปริมาณกำลังการผลิตติดตั้งและขายไฟฟ้าให้การไฟฟ้าฝ่ายผลิตแห่งประเทศไทยเกิน
๙๐ เมกะวัตต์
ผู้ยื่นข้อเสนอ หมายความว่า
ผู้ผลิตไฟฟ้าเอกชนรายใหญ่ที่ประสงค์จะขายไฟฟ้าให้แก่การไฟฟ้าฝ่ายผลิตแห่งประเทศไทย

ข้อ ๔ คณะกรรมการจะดำเนินการจัดหากำลังผลิตไฟฟ้าจากผู้ผลิตไฟฟ้าเอกชนรายใหญ่ตามแผนพัฒนากำลังการผลิตไฟฟ้าของประเทศ
(Power Development Plan - PDP) และตามปริมาณรับซื้อไฟฟ้าในแต่ละปี
ด้วยความเป็นธรรมและโปร่งใส ทั้งนี้
ตามนโยบายและแนวทางที่คณะรัฐมนตรีกำหนด
การดำเนินการตามวรรคหนึ่ง คณะกรรมการอาจแต่งตั้งคณะอนุกรรมการหรือ Bid Management Committee - BMC
เพื่อสนับสนุนการดำเนินการให้เป็นไปด้วยความเรียบร้อยก็ได้

ข้อ ๕ การจัดหากำลังผลิตไฟฟ้าจากผู้ผลิตไฟฟ้าเอกชนรายใหญ่แต่ละคราว
ให้คณะกรรมการประกาศหลักเกณฑ์และวิธีการไว้ในประกาศเชิญชวนการรับซื้อไฟฟ้า (Request for Proposal - RFP) ซึ่งอย่างน้อยจะต้องมีหลักเกณฑ์และเงื่อนไข
ดังต่อไปนี้
(๑) วิธีการรับซื้อไฟฟ้า
(๒) คุณสมบัติของผู้ผลิตไฟฟ้า
(๓) ปริมาณการรับซื้อพลังไฟฟ้า
(๔) ขั้นตอนและระยะเวลาในการยื่นข้อเสนอ
(๕) ประเภทเชื้อเพลิงที่ใช้ในการผลิตไฟฟ้า
(๖) คุณสมบัติหรือประเภทเทคโนโลยีที่ใช้ในการผลิตไฟฟ้า
(๗) ลักษณะและวิธีการเดินเครื่องของการผลิตไฟฟ้า
(๘) หลักเกณฑ์การคำนวณข้อเสนอราคาขายไฟฟ้า
(๙) หลักเกณฑ์และเงื่อนไขอื่น ๆ ที่เกี่ยวข้อง
การประกาศเชิญชวนตามวรรคหนึ่งจะต้องประกาศเป็นการทั่วไป
โดยให้ผู้ยื่นข้อเสนอทราบภายในระยะเวลาที่เหมาะสม

ข้อ ๖ ในการจัดหาไฟฟ้าโดยวิธีเปิดประมูลแข่งขัน
(Bidding) จะพิจารณาคัดเลือกจากข้อเสนอด้านเทคนิคและด้านราคา
การพิจารณาข้อเสนอด้านเทคนิค
จะพิจารณาจากข้อเสนอที่มีคุณสมบัติครบถ้วนตามที่กำหนดในประกาศเชิญชวนการรับซื้อไฟฟ้าและความเหมาะสมทางเทคนิค
หากข้อเสนอด้านเทคนิคไม่ผ่านการพิจารณา ผู้ยื่นข้อเสนอจะไม่ได้รับการพิจารณาข้อเสนอด้านราคา
การพิจารณาข้อเสนอด้านราคา
ให้พิจารณาจากผู้ยื่นข้อเสนอที่เสนอราคาต่ำสุดเป็นลำดับแรก ตามวิธีการและเงื่อนไขที่กำหนดในประกาศเชิญชวนการรับซื้อไฟฟ้า
เมื่อเสร็จสิ้นการพิจารณาคัดเลือกแล้ว
คณะกรรมการจะเชิญผู้ยื่นข้อเสนอที่ได้รับการคัดเลือกมาเจรจาสัญญาซื้อขายไฟฟ้าและรายละเอียดอื่น
ๆ ที่เกี่ยวข้องตามสมควร

ข้อ ๗ คณะกรรมการจะเสนอผลการเจรจาและผลการพิจารณาต่อรัฐมนตรีว่าการกระทรวงพลังงานเพื่อพิจารณาให้ความเห็นชอบ
ก่อนให้การไฟฟ้าฝ่ายผลิตแห่งประเทศไทยลงนามในสัญญาซื้อขายไฟฟ้าต่อไป

ข้อ ๘ ให้ประธานกรรมการกำกับกิจการพลังงานเป็นผู้รักษาการตามระเบียบนี้
และวินิจฉัยชี้ขาดปัญหาเกี่ยวกับการปฏิบัติตามระเบียบนี้


ประกาศ
ณ วันที่ ๒๒ พฤศจิกายน พ.ศ. ๒๕๕๕
ดิเรก ลาวัณย์ศิริ
ประธานกรรมการกำกับกิจการพลังงาน


ปริยานุช/ผู้จัดทำ
๒๘ มกราคม ๒๕๕๖

โชติกานต์/ผู้ตรวจ
๒๘ มกราคม ๒๕๕๖

















































[๑] ราชกิจจานุเบกษา
เล่ม ๑๓๐/ตอนพิเศษ ๒ ง/หน้า ๖/๗ มกราคม ๒๕๕๖